Persaanleg deels verwoes in brand - Maroela Media
Persaanleg deels verwoes in brand
'n Brand wat Maandag by die Epko-persaanleg op Lichtenburg uitgebreek het, het 'n gedeelte van die aanleg in puin gelê.
Danie Marais, besturende direkteur van die NWK, het gesê die brand het omstreeks 17:00 ontstaan. "Geen lewensverlies of ongevalle is aangemeld nie, waarvoor ons dankbaar is. Die oorsaak van die brand kon nog nie bepaal word nie en 'n span deskundiges sal onmiddellik met 'n ondersoek begin."
Gerugte het intussen op sosiale media die ronde gedoen dat die brand deur betogers gestig is, maar Marais het die bewerings ten sterkste ontken. "Daar was hoegenaamd geen betogings nie en ons is nog besig met die ondersoek om te bepaal hoe die brand ontstaan het."
Volgens Marais is bedrywighede by die sonneblomsaad-persaanleg, wat in 1997 opgerig is, onmiddellik gestaak en sal die aanleg moontlik tot middel aanstaande jaar gesluit wees. Hy het gesê die aanleg sou binnekort afgeskakel word vir opgraderings en personeel wat by die aanleg werk sal opgelei en elders benut word.